
Н А Р Е Д Б А 

№ 9

ЗА СИМВОЛИТЕ, ПОЧЕТНИТЕ ЗНАЦИ, ОТЛИЧИЯТА И ПОЧЕТНИТЕ ЗВАНИЯ НА ОБЩИНА МИЗИЯ

Приета с Решение №  296 по Протокол № 35 от 18.12.2025 г. 
                                                      ГЛАВА ПЪРВА

ОБЩИ ПОЛОЖЕНИЯ

Чл. 1 (1) Настоящата Наредба урежда:

1. Вида, съдържанието и начина на ползване на символите на Община Мизия;

2.  Вида, съдържанието и начина на ползване на знаците на Община Мизия;

3. Вида, условията, критериите и реда за удостояване, връчване и отнемане на отличията на Община Мизия.

(2) С тази Наредба се урежда и статута на Деня на гр. Мизия – 13 февруари.

Чл. 2 (1) Символите на Община Мизия са:

1. Знаме на Община Мизия;
2. Герб на Община Мизия;

3. Официален празник на град Мизия.

(2) Знаците на Община Мизия са:

1. Официален печат на община Мизия; 
2. Ключ на град Мизия; 

3. Кметска огърлица на местната власт; 

4. Почетна книга на град Мизия.

 (3) Отличията на Община Мизия са:


1. „Почетен гражданин на град Мизия”;


2. „Почетен знак /плакет/ на град Мизия”;


3. „Грамота за заслуги към Община Мизия”.

                                                    ГЛАВА ВТОРА

                                     СИМВОЛИ НА ОБЩИНА МИЗИЯ

I. ЗНАМЕ НА ОБЩИНА МИЗИЯ

Чл. 3.  Знамето на Община Мизия е символ с първостепенно значение, който изразява самостоятелността на общината, съгласно законите на Република България.

Чл. 4. Знамето е правоъгълно с размери 90 на 150 см. в два еднакви по размер цвята - бял и зелен. Те са разположени както следва :


1. Хоризонтално в два цвята  - бял и зелен – от горе на долу;


2. Вертикално  в два цвята – бял и зелен – от ляво на дясно.

Чл. 5. Знамето е с герб в горния ляв ъгъл на бялото поле. 

Чл. 6. Знамето се изработва:
(1) Като знаме - уникат - от копринен плат с размери 90 на 150 см с еднакви по размер бяло и зелено поле.  Към знамето се пришиват аксесоари - ресни, пискюли, шнурове от златна сърма или копринени конци в златен цвят. Монтира се на цилиндрична дръжка с диаметър 5,5 см., изработена от дърво, която завършва с бронзова пика.
1.   Знамето уникат се съхранява при кмета на Общината.

2. Знамето уникат участва  задължително  в  чествания и  тържества  при
следните случаи:
а/  Национални и официални празници на Република България;
6/  Деня на град Мизия – 13 февруари;
в/  Празници  и чествания  на  годишнини  или събития с изключително значение за историята на град Мизия или съставните кметства; 
г/ Тържествени заседания на Общински съвет- Мизия; 
д/ Тържества и ритуали, организирани от общината.

3. При вариант – знаме на Република България, знаме на ЕС и знаме на общината – от дясно на ляво с гръб към входа на сградата, на първо място се слага националното знаме. След него е знамето на ЕС, а общинското знаме е на последния пилон.

4. При вариант – знаме на Република България, знаме на общината, знаме на ЕС, знаме на НАТО – от двете страни на знамената на общината, на ЕС и на НАТО, трябва да се поставят български знамена, гледано към тях.

5. При издигане на общинското знаме заедно със знамето на побратимен град от друга държава, почетното място се дава на общинското знаме, което се поставя от лявата страна гледано към тях.

6. При издигане знамената на няколко побратимени града, знамето на община Мизия се поставя в средата, ако броят на останалите знамена е четен. Знамената на чужди градове се подреждат на еднаква височина, по азбучен ред съобразно българската азбука.

7. При посещение на официални делегации на чужда държава в община Мизия, почетно място се дава на българското знаме, което се поставя от лявата страна гледано към тях.
(2) В обикновен вариант от копринен плат с размери 90 на 150 см., без аксесоари, с щампиран герб.  С обикновена /дървена или пластмасова/дръжка. 
1. Знамето /във вертикално или хоризонтално положение/ задължително се спуска постоянно:
а/ от сградата на общинската и кметските администрации; 
6/ от сградите на учебни и детски заведения и други бюджетни структури; 
в/ в заседателната зала на Общинския съвет /ОбС/;

г/ в ритуалните зали на град Мизия и съставните кметства;
д/ в кабинетите на кмета, председателя на ОбС, зам. кмета, секретаря на общината;
е/ на пилони в центъра на град Мизия и селищата.

Чл. 7. При движение знамето на община Мизия се носи на лявото рамо и се държи с лявата ръка, опъната по дръжката.

Чл. 8. При преминаване в тържествен марш знамето се носи отпред с изправена дръжка, която се придържа отдолу с лявата ръка на височина под пояса. По средата се придържа с дясната ръка, която е на височина на рамото.

Чл. 9. Знамената се поддържат в изряден естетичен вид и се подменят съгласно изискванията.

Чл. 10. Знамето може да бъде тиражирано в разнообразни сувенирни варианти, флагове, отпечатвано на хартия, да се увеличава или намалява, като се спазва съотношението на символите, след писмено разрешение на кмета на Община Мизия.

 
Чл. 11. Използването на тиражирани варианти на знамето на Община Мизия по начин, който уронва престижа на общината, съдържа аморални елементи и др. се санкционира по смисъла на чл. 31 от ЗАНН.


Чл. 12. Забранява се използването на тиражирани варианти на знамето на Община Мизия за политически, религиозни и националистически послания.


Чл. 13. Знамето на Община Мизия е йерархично подчинено по смисъл и значение на националното знаме на Република България.





II. Герб на Община Мизия

Чл. 14. Гербът на Община Мизия изразява неговата идентичност и връзката на традиции, минало и настояще.
Чл. 15. Гербът на Община Мизия има три елемента – щит, крепостна стена и знаме. В централният елемент – щит – се съдържат символите на града: 

Разделянето на площта му на три символизира триречието Дунав, Огоста и Скът.  Буковото дърво кореспондира с една от версиите за най-старото име на селището 

„Букьовци”. 

Разтворената книга символизира едно от характерните за града производства – на хартия и учебното дело. 
Богинята Деметра/ Кибела/ е символ на плодородието и кръговрата на живота.
Крепостната стена символизира твърдината, като петте бойници са и петте букви на името на града.

Двуцветното знаме на община Мизия и венецът от дъбови клонки и житни класове завършва по един хармоничен начин композицията.

Чл. 16. Гербът е централен елемент в знамето и печата на Община Мизия. Гербът е задължителен елемент от официалната бланка за кореспонденция на община Мизия и Общински съвет – Мизия.

Чл. 17. Гербът може да се тиражира в различни сувенирни варианти, да се отпечатва на хартия, да се уголемява или намалява при спазване на съотношенията между отделните елементи в него, след получено писмено разрешение от кмета на община Мизия и по изработени от Общинската администрация изисквания за приложението му.

Чл. 18. За герба се изработва пластичен еталон в единична бройка в графично и цветово изображение.


 Чл. 19. Гербът на Община Мизия има следните форми:


       1. пластична; 


       2. графична – черно – бяла; 


       3. графична – цветна.


Чл. 20. Гербът на Община Мизия в пластичен вариант се поставя задължително:


       1. в кабинета на кмета на общината и в заседателната зала на общинския съвет;


      2. на фасадата на сградата на общината. 


Чл. 21. Гербът на ОбщинаМизия може да се връчи в три форми:


      1. Знак с лента в цвета на знамето на Мизия; 


      2. Почетен знак;


      3. Значка. 


Чл. 22. Гербът в графичен вариант – цветно изображение се поставя задължително на:


    1. Покани за официални събития – чествания, тържества, церемонии, органиизрани от общинската администрация;


    2. Официални документи, които се подписват от Председателя на Общинския съвет и Кмета на общината;


    3.  Удостоверения за почетно гражданство;


   4. Бланки, изходяща кореспонденция на община Мизия за международни организации и посолства.


Чл. 23. Гербът в графичен вариант – черно – бяло изображение се поставя задължително на бланки на община Мизия за изходяща кореспонденция освен в случайте посочени в чл. 22, ал. 4.

III. ПРАЗНИК НА ГРАД МИЗИЯ И ПРАЗНИЦИ НА КМЕТСТВАТА В ОБЩИНА МИЗИЯ

Чл. 24. Официалният празник на град Мизия се отбелязва ежегодно на 13 февруари – Денят на обявяването на Мизия  за град.

Чл. 25. (1) Празникът на град Мизия се провежда под патронажа на кмета на община Мизия и се организира от общинска администрация.

(2) Програмата на празника се утвърждава от Кмета на Община Мизия.

(3) Подготовката и провеждането на Празника на Мизия се финансира от:


1. Бюджета на Общината;


2. Спонсорство и реклама;


3. Други разрешении от закона източници.

Чл. 26. В деня на Празника на град Мизия, Общинския съвет провежда тържествена сесия, на която се връчват отличията на Община Мизия.

Чл. 27.  Традиционни селищни празници на град Мизия и кметствата в Община Мизия;

1. Град Мизия -  02 август – Илинден по стар стил - Традиционния селищен празник;
2.  Кметство с. Крушовица – Спасовден – Селищен събор на с. Крушовица;
3.  Кметство с. Софрониево – 28 Август – (Успение на Пресвета Богородица по стар стил) - Селищен събор на село Софрониево – празнува се последната събота и неделя от м. Август;
4.  Кметство с. Войводово – 12 юли – (Петровден по стар стил) - Селищен събор на с. Войводово; 
5.  Кметство с. Липница – 20 юни – Селищен събор на с. Липница;
6.  Кметство с. Сараево – 9 юни – Селищен събор на с. Сараево.
ГЛАВА ТРЕТА

ЗНАЦИ НА ОБЩИНА МИЗИЯ

I. ОФИЦИАЛЕН ПЕЧАТ НА ОБЩИНА МИЗИЯ

Чл. 28. Официалният печат на Община Мизия има кръгла форма. В централната му част е изобразен гербът на град Мизия. Около него – в горната половина на кръга е разположен надпис “Република България”, а в долната – надпис “Община Мизия”.

Чл. 29. Официалният печат на община Мизия се съхранява от Кмета на общината.

Чл. 30. Официалният печат на община Мизия се полага след подписа на кмета на община Мизия върху оригиналите на:

1. Споразумения, договори и други документи с важно за Общината значение;
2. Пълномощни за представляване на Общината в отношенията с други държави и 

побратимени градове;

3. Декларации от името на Общината;
4. Удостоверения за удостояване с наградите на Общината;
5. Други документи с представителен за община Мизия характер или изискуеми по закон.

Чл. 31. Печатът на община Мизия не се поставя върху документи от административно – делови характер.

II. КЛЮЧ НА ГРАД МИЗИЯ

Чл. 32.(1) Символичният ключ на град Мизия представлява художествена изработка от позлатен метал и върху него е монтиран  герба на града.

(2) Ключът се поставя в оригинална кожена  кутия. Съхранява се от Кмета на

общината. Предава се на официална церемония на Кмета от следващия мандат заедно с Огърлицата на Кмета на Община Мизия.

(3) Символичният ключ на град Мизия е в единичен екземпляр.

III. КМЕТСКА ОГЪРЛИЦА

Чл. 33. Кметската огърлица е "символ на местната власт", на отговорност и приемственост.

Чл. 34. Основен елемент на огърлицата е абревиатурата на Националното сдружение на общините в Република България. Съдържа медальон, на който е изобразен гербът на град Мизия.

Чл. 35. Кметската огърлица се предава от кмета на Общината при встъпване в длъжност на новоизбрания кмет по утвърден церемониал.

Чл. 36. Церемониалната огърлица се носи от кмета в следните случаи:

1. При връчване на Почетния знак за удостояване със званието "Почетен гражданин на град Мизия";

2. При особено официални случаи - срещи с представители на международни организации, на други държави и пр.;

3. При тържествени сесии на Общински съвет – Мизия.

IV. ПОЧЕТНА КНИГА НА ГРАД МИЗИЯ

Чл. 37. Почетната книга на Община Мизия е част от символиката на града и общината и отразява хронологията в ръководствата им и значимите приноси на жители, български и чуждестранни граждани в цялостното развитие на Мизия и общината.
Чл. 38. Почетната книга, се изработва в еднакви по формат и подвързани с кожа томове с 200 номерирани листа. На първата корица са изобразени герба на града и надписи "Град Мизия, Област Враца", "Почетна кннга"\ том ....
Чл. 39.   В почетната книга на град Мизия се вписват:
1. Ръководствата на града - кметове, председатели на ОбС, съставите

на Общинските съвети от 1970 година до днес;
        2. Удостоените със званието "Почетен гражданин на град Мизия";

                   3. Носителите на годишните награди на град Мизия;
                   4. Видни държавни, обществени и стопански дейци с принос за развитието на Мизия и по повод на техни кръгли годишнини;
                   5. Дейци на науката, културата, образованието и спорта със значими постижения и принос за тяхното развитие в Мизия;
                 6. Ръководителите на чуждестранни делегации с принос за утвърждаване и популяризиране името на град Мизия извън страната;
                  7. Удостоеният с вписване в почетната книга има възможност да впише в нея отношението си към града и общината.

Чл. 40. Почетната книга се води и съхранява от секретаря на общината.

ГЛАВА ЧЕТВЪРТА

ОТЛИЧИЯ НА ОБЩИНА МИЗИЯ

I. ПОЧЕТЕН ГРАЖДАНИН НА ГРАД МИЗИЯ

Чл. 41. Удостояването със звание "Почетен гражданин на град Мизия" става с решение на Общинския съвет, прието с квалифицирано мнозинство.

Чл. 42. /1/ Предложение за удостояване със званието "Почетен гражданин на град Мизия" могат да правят:

1. Председателят на Общинския съвет на Мизия;

2. Кметът на Община Мизия;

3. Ръководителите на групите общински съветници;

4. Председателите на Постоянните комисии на Общинския съвет и общински съветници;

5. Обществени комисии и творчески съюзи.

Чл. 43. За почетни граждани на град Мизия могат да се предлагат неосъждани български и чуждестранни граждани, които:

1. Имат съществен принос в развитието на Община Мизия и /или/ Република България;

2. Са носители на високи държавни и международни отличия;

3. Са дейци на науката, културата, образованието, изкуството и спорта с особени заслуги към града;

4. Са проявили героизъм и хуманност в екстремни или аварийни ситуации;

5. Са дарители, чиито жестове са с непреходна стойност за града и общината;

6. Имат особени заслуги от обществена значимост;

7. Званието “Почетен гражданин на гр.Мизия ” може да бъде присъдено и посмъртно в изключителни случаи. 
Чл. 44. Предложението по чл. 53, т. 1 трябва да бъде обосновано, мотивирано и да съдържа всички необходими сведения за лицето.

Чл. 45. На носителя на званието "Почетен гражданин на град Мизия" се връчва:

1.  Почетен знак на град Мизия;

2.  Значка на град Мизия;

3. Удостоверение, подписано от Кмета на Общината и от Председателя на Общинския съвет, подпечатено с официалния печат на град Мизия;

4. Вписване в Почетната книга на град Мизия.

Чл. 46. Връчването на званието "Почетен гражданин на град Мизия" става на тържествено заседание на Общинския съвет посветено на празника на град Мизия или при други поводи с решение на Общинския съвет.

Чл.  47. (1) Носителят на званието "Почетен гражданин на град Мизия " има право:

1. Да бъде включван в състава на представителни делегации при посещения в страната и чужбина;

2. Да участва на заседания на Общинския съвет с право на съвещателен глас;

3. Да участва в работни срещи, чествания, фестивали и други мероприятия, организирани в град Мизия и Общината;

(2) Общинската администрация се задължава:

1. Да отправя покана към почетните граждани за участие във всички официални прояви на територията на Община Мизия;

2. Да полага грижи за паметните плочи на почетните граждани на град Мизия.

Чл. 48. Решението на Общинския съвет за удостояване със званието "Почетен гражданин на град Мизия" се връчва на вносителя на предложението и лицето, удостоено с това отличие.

Чл. 49. 3ванието "Почетен гражданин на град Мизия" може да бъде отменено само с решение на Общинския съвет в случаите, когато притежателят му:

1. е осъден за престъпление от общ характер;

2. с действията си петни авторитета и доброто име на града, общината и държавата;

3. изразява с писмена молба желанието за това.

II. ПОЧЕТЕН ЗНАК /ПЛАКЕТ/ НА ГРАД МИЗИЯ

Чл. 50. Почетен знак /плакет/ на град Мизия е изработен от метал герб на града, поставен в оригинална кутия.

Чл. 51. Почетният знак /плакет/ на гр. Мизия  се връчва на лица  удостоени със  званието “Почетен  гражданин на гр. Мизия”.

Чл. 52. Почетният знак/плакет/ може да бъде връчван  при подходящи случаи от кмета на община Мизия или от председателя на Общински съвет  Мизия.

Чл. 53. Удостояването с почетния знак /плакет/ става  с Решение на Общински съвет Мизия.

III. Грамота за заслуги към община Мизия

Чл. 54. (1) „Грамота за заслуги към община Мизия“ се присъжда на български и чуждестранни граждани за принос в развитието на община Мизия в областта на образованието, науката, културата, изкуството, здравеопазването, социалното подпомагане и грижи, опазването на околната среда, спорта и т. н., както и за дарителство, прояви на героизъм и гражданска доблест. 
(2) Грамотата представлява цветно изображение на Герба на община Мизия, оформено като грамота.
Чл. 55. Писмени предложения за удостояване с отличието „Грамота за заслуги към община Мизия“ могат да правят: 
1. Кметът на община Мизия;

2. Председателят на Общински съвет – Мизия; 
3. Общински съветници;

4. Неправителствени организации; 
5. Културни и обществени институции; 
6. Директори на училища; 
Чл. 56. Предложенията се отправят до Общинския съвет и трябва да бъдат придружени от: 
1. Подробни мотиви;

2. Описание на дейността на кандидата и заслугите му към Община Мизия, заради които е предложен (прилагат се и копия от документи); 
3. Кратка биография на предлагания кандидат. 
Чл. 57. Удостояването с „Грамота за заслуги към Община Мизия“ става с решение на Общинския съвет, взето на редовно заседание с мнозинство повече от половината от общия брой общински съветници. 
Чл. 58. Отличието „Грамота за заслуги към Община Мизия“ се връчва от Кмета на общината, а при негово отсъствие - от упълномощено от него лице. 
Чл. 59. (1) Общински съвет - Мизия със свое решение може да отнеме званията и отличията, присъдени по реда на тази глава, на лица, които: 
а) след присъждане на званието или на отличието са осъждани за умишлено престъпление от общ характер и имат влязла в сила присъда; 
б) със свои действия, обръщения или послания петнят доброто име на община Мизия и на Република България; 
в) писмено са заявили това свое желание. 
(2) Лишените от званието и отличията или техните наследници са длъжни да върнат почетните знаци и удостоверенията в едномесечен срок след решението на Общинския съвет. 
(3) При загубване или унищожаване на удостоверението за присъждане на званието и отличията по независещи от притежателя причини, се издава ново, след подадена писмена молба до Общински съвет - Мизия.
ГЛАВА ПЕТА
ПРЕХОДНИ И ЗАКЛЮЧИТЕЛНИ РАЗПОРЕДБИ
 § 1. Настоящата Наредба  отменя досега действащата Наредба № 9 за символите, почетните знаци, отличията и почетните звания на Община Мизия, приета с Решение  № 382 / 18.12.2009 г. на Общински съвет Мизия. 
§ 2. Настоящата наредба е приета на основание  чл. 21, ал. 2 и е във връзка с чл. 16 и чл. 21, ал. 1, т. 21 и т. 22 от Закона за местното самоуправление и местната администрация. 
§ 3. Наредбата е приета с Решение № 296 от Протокол № 35 от 18.12. 2025 г. на Общински съвет - Мизия.
§ 4. Наредбата влиза в сила от деня на приемането й.
Приложение № 1 – Знаме на Община Мизия         

Приложение № 3 – Печат на Община    Мизия

Приложение № 5 – Кметска огърлица

Приложение № 2 – Герб на Община Мизия

[image: image4.jpg]



Приложение № 4 – Ключ на Община Мизия

Приложение № 6 – Почетна книга

